section_heading: Senat
paragraph_text: Gornji dom Parlamenta Kanade, Senat (franc. Sénat), je skupina od 105 pojedinaca koje imenuje generalni guverner na prijedlog predsjednika vlade. Sve do 1965. godine senatori su bili imenovani doživotno, nakon čega je uveden ustavni amandman koji je zahtijevao da se svi senatori umirove nakon što navrše 75 godina. Senatori mogu i odstupiti sa svojeg položaja, a mogu i biti odriješeni dužnosti ako ne prisustvuju na dva uzastopna saziva parlamenta.